Fostul premier al României, Victor Ponta, spune că nu înțelege de ce România se mai obosește să organizeze alegeri, dacă deja se știe cine la va câștiga. Atacul lui Ponta vine direct la adresa alianței PSD - PNL, după ce premierul Marcel Ciolacu anunța ieri că alianța PSD - PNL va câștiga alegerile, explicând și câte mandate vor fi luate la Parlamentul European.
Iată ce a declarat fostul premier despre alegeri
"Nu înțeleg de ce mai pierdem timpul cu alegerile, dacă tot știm cine va câștiga. Cheltuim bani, deranjăm oamenii, îi punem pe primar să îi scoată pe oameni din casă, să îi ia de la biserică. Putem spune: ați câștigat tot (alianța PNL-PSD – n.r.). Bun. Acum, că ați câștigat, ce faceți mai departe? Că asta cu câștigatul este ok. Nu puteți să veniți și să spuneți că faceți o schimbare", a declarat Victor Ponta, la emisiunea lui Marius Tucă.
Pe de altă parte, acesta crede că românii nu sunt prea interesați de datoria externă la care România a ajuns.
"Nu mi s-a părut că are cineva un apetit pentru cifre. În primele 2 luni din 2024, România s-a împrumutat 6 miliarde de euro. Datoria de acum este 170 miliarde de dolari, dar se duce spre 200 miliarde. Mai sunt țări care au asemenea datorii. Sunt împrumutate toate, dar problema nu este cu împrumutul, ci cu dobânzile. Plătim niște dobânzi uriașe. Datoria este acolo, dar ei vor dobânda", a precizat fostul premier.